PTG คาดกำไรปี 59 นิวไฮต่อเนื่องจากปีนี้ ยอดขายโต 35-40%
PTG คาดกำไรปี 59 นิวไฮต่อเนื่องจากปีนี้ ยอดขายโต 35-40% เผยอยู่ระหว่างเจรจากับพันธมิตรธุรกิจรีเทล อาทิ อาหาร
2 ธ.ค. 2558

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทคาดกำไรสุทธิปี 59 จะทำสถิติสูงสุดต่อเนื่องจากปีนี้ที่คาดว่ากำไรสุทธิจะดีกว่าปีก่อนที่มีกำไร 494.04 ล้านบาท โดยบริษัทจะรับรู้กำไรตามสัดส่วนการถือหุ้น 32.01% ในบริษัท อาม่า มารีน จำกัด (AMA) ซึ่งประกอบธุรกิจขนส่งสินค้าเหลวทางทะเลและทางบก ขณะที่ยอดขายธุรกิจหลักคาดว่าจะเติบโตราว 35-40% จากปีนี้น่าจะเป็นไปตามเป้าหมายเติบโต 22-25% จากปีก่อนมีรายได้ที่ 55,273.87 ล้านบาท
ทั้งนี้ บริษัทมีแผนขยายสถานีบริการน้ำมันเพิ่มเป็นราว 1,600 สาขา จากสิ้นปีนี้น่าจะอยู่ที่ 1,200 สาขา แบ่งเป็น สถานีบริการแบบ COCO จำนวน 1,500 สาขา และ DODO จำนวน 50 สาขา คาดใช้เงินลงทุน 2,000-3,000 ล้านบาท รวมถึงตั้งเป้าจำนวนสมาชิกบัตร Max Card อีก 1.8 ล้านบัตร จากสิ้นปีนี้จะอยู่ที่ 3.7 ล้านบัตร
นอกจากนี้ บริษัทอยู่ระหว่างเจรจากับพันธมิตรในธุรกิจรีเทล เช่น อาหาร ประมาณ 2-3 ราย เพื่อให้บริการในสถานีบริการน้ำมัน PT ในพื้นที่กรุงเทพฯ-ปริมณฑล คาดว่าจะสรุปได้ในไตรมาส 1/59 โดยจะมีการรับรู้รายได้ในรูปแบบของค่าเช่าพื้นที่เข้ามา และบริษัทฯจะเริ่มจำหน่ายน้ำมันเครื่อง PT Maxx ในไตรมาส 2/59 ซึ่งเป็นแบรนด์ของตัวเอง ทำให้มีรายได้เข้ามาเพิ่มขึ้น รวมถึงจะรับรู้รายได้ของโรงไฟฟ้าชีวมวล ขนาด 20 เมกะวัตต์เข้ามาอย่างต่อเนื่อง และอยู่ระหว่างรอประมูลงานโรงไฟฟ้าขยะ จำนวน 5 เมกะวัตต์
สำหรับโครงการเอทานอล บริษัทอยู่ระหว่างเจรจากับพันธมิตรที่ดำเนินกิจการอยู่แล้ว เพื่อเข้าไปร่วมทุน จำนวน 2-3 ราย คาดว่าในปี 59 จะสามารถสรุปได้อย่างน้อย 1 รายก่อนในช่วงครึ่งปีแรกของปีหน้า และมีแผนก่อสร้างโรงเอทานอล ราว 1 โรง คาดหวังดันกำลังการผลิตเป็น 6-7 แสนลิตร/วันในปี 61
“แผนปีหน้าเราคาดจะมีสถานีบริการเป็น 1,600 สาขา โดยจะมีปั๊ม LPG เพิ่มขึ้นในเขตกรุงเทพ-ปริมณฑล ซึ่งเราคาดหวังปี 59 ผลประกอบการจะเติบโตอย่างก้าวกระโดด และตั้งเป้ามียอดขายติดอันดับที่ 4 ของประเทศ ขณะที่ในปี 60 จะขยับขึ้นเป็นเบอร์ 2 ให้ได้ จากการลงทุนในเรื่องของสาขาโรงไฟฟ้า เอทานอล น้ำมันเครื่อง และธุรกิจใหม่อย่างน้อย 2-3 ธุรกิจ ทำให้ในปี 61 เราจะสามารถเข้า SET50 ได้”นายพิทักษ์ กล่าว